Kuumuta paksupõhjalises potis oliiviõli, kuumuta selles peeneks hakitud sibulat ja küüslauku. Lisa loorberileht ning riis. Kuumuta segades, kuni riis muutub klaasjaks (ära pruunista). Vala juurde vein, lase hetke keeda, et alkohol aurustuks ning lisa 1/3 puljongist (võid kasutada kalapuljongi kuubikut, aga oluliselt parema tulemuse saab ise puljongit keetes). Lase aeg-ajalt  segades madalal kuumusel haududa, kuni puljong on riisi imendunud ning lisa siis järgmine kolmandik. Kui ka see on imendunud, lisa viimane osa. Seejärel lisa ka tükeldatud suitsulõhe. Kui riis on pehme (aga siiski veel hamba all tuntav) - kui puljong on otsas, aga riis pole veel pehme, lisa kuuma vett -, eemalda loorberileht, klopi juurde riivitud juust, või ja maitseroheline. Maitse ja lisa vajadusel soola või soovi korral purusta veskist musta pipart. Tõsta pott tulelt ning jäta mõneks minutiks kaane alla  järelküpsema. Sega juurde tükeldatud maasikad ning serveeri kohe.